Manie Jackson en sy verloofde se paadjies skeiManie Jackson en Angel de Lange (Foto: Facebook) ŉ Jaar gelede het die minnesanger Manie Jackson bevestig dat hy wél die jawoord gevra het op dáárdie foto waar hy kwansuis “neergeslaan” en op sy een knie beland het. Nou het die sanger hom weer tot sosiale media gewend om te bevestig dat hy en sy verloofde, Angel de Lange, se paadjies gaan skei. Jackson en De Lange het Dinsdag dié nuus bevestig in verklarings wat op hul Facebook-blaaie gedeel is. “Daar is iets belangriks wat ons graag met julle wil deel,” lui die verklaring op Jackson se blad. “Ná vele navrae het ek en Angel besluit om die nuus amptelik bekend te maak dat ons verlowing twee maande gelede verbreek is.” Volgens die sanger was dit ŉ “gesamentlike besluit” om hul verhouding te beëindig. “[Die besluit is geneem] weens ons albei se besige skedules. Ons sal steeds in die toekoms saam te sien wees, êrens op ŉ verhoog. Baie dankie byvoorbaat dat julle ons privaatheid respekteer.” Honderde boodskappe van bemoediging het op die sangers se amptelike sosialemediablaaie verskyn. “Mens verstaan nie altyd hoekom mens eers sekere paaie moet loop nie, maar weet dat God jul kompas in sy hand vashou en dat Hy altyd die rigting vorentoe sal aanwys,” het Sanché Vermaak geskryf. “Die lewe het maar sy kinkels en kabels, sy goeie en slegte. Soms werk ŉ ding en soms nie, en wat mens daarvan maak bepaal of jy heel anderkant uitkom of nie. Ek glo en vertrou dat aangesien dit ŉ gesamentlike besluit was, julle albei heel gebly het hoewel daar tog ook daardie seer sal wees,” het Magda Pretorius aan die sanger geskryf. Jackson en De Lange het einde Junie verlede jaar buite Groot-Marico in Noordwes verloof geraak. Jackson het kort daarna sy eerste oorspronklike album in drie jaar, Palms van my hande, uitgereik. Die sangers het ŉ duet vir dié album opgeneem. Hieroor het Jackson destyds aan Maroela Media gesê: “Ek en Angel werk lekker saam – ons is dikwels saam op toer. Soms roep ek haar saam met my op die verhoog, dan sing sy saam. Die duet in dié album was om haar bloot te stel aan die publiek en natuurlik ook om ŉ mooi storie van liefde te vertel; iets wat die meeste mense maar altyd roer.” Jackson en De Lange het albei privaatheid versoek.